Det er fem år siden, Frida Kvist fra Aalborg blev ramt af kræft i underlivet. Da var hun bare 11 år. Igennem halvandet års kemobehandling blev kræft en del af hendes hverdag. Hun er færdigbehandlet for sin kræftsygdom i underlivet, men går stadig til kontrol, da der er risiko for tilbagefald. Dermed har den farlige sygdom endnu ikke sluppet taget helt i hendes unge liv. I dag er hun aktivt med i kampen for at knække Cancer. - Da jeg var syg, malede jeg rigtigt meget, siger den nu 16 årige Frida Kvist fra Aalborg. Hun maler stadig, og i øjeblikket maler hun på sten. De farverige sten sælger hun fra en bod uden for hjemmet på Jupitervej i Aalborg. Hun gør det for at samle penge ind til Knæk Cancer. - Indtil videre har jeg solgt sten for omkring 47.000 kroner, og vi håber at nå 50.000 kroner. Det føles så godt at gøre noget, fortæller den unge pige. Kræften er lidt ekstra nærværende i denne Knæk Cancer-uge, for om 14 dage skal hun igen til kontrol. Derfor er det rart at kunne koncentrere sig om at lave flotte dekoreringer af sten. - Nu er stemalingen blevet en form for terapi. Det hjælper, når de tunge tanker kommer som i dag, hvor det er nøjagtig fem år siden, at Frida fik dommen om, at hun havde kræft i underlivet, siger hendes mor Lena Nielsen.

Opsummering:
Med kræft som en del af hverdagen håber Frida at give noget tilbage i kampen mod den sygdom, der ramte i en ung alder.